Lucas Samaras

Lucas Samaras (kreeka keeles Λουκάς Σαμαράς; 14. september 1936 Kastoria – 7. märts 2024 New York) oli Kreeka päritolu Ameerika Ühendriikide fotograaf, skulptor ja installatsioonikunstnik.

Lucas Samaras sündis Kreekas Lääne-Makedoonia piirkonnas Kastorias. Õppis stipendiaadina Rutgersi ülikoolis, kus tutvus Allan Kaprowiga, kellega koos osales häpeningidel, ja George Segaliga. Pärast ülikooli õpinguid 1959. aastal, õppis kunstiajalugu Columbia ülikoolis Meyer Schapiro juures.

Lucas Samarase looming liigitub popkunsti, neodada ja postmodernismi alla.

2009. aastal esindas Kreekat 53. Veneetsia biennaalil multiinstallatsiooniga "PARAXENA".

Tema tööd on väga paljude muuseumide kogudes üle maailma, teiste seas näiteks Getty muuseumis Los Angeleses, New Yorgi moodsa kunsti muuseumis, Austraalia rahvusgaleriis Canberras, Londonis Tate Modernis jne.

Kategooria:Ameerika Ühendriikide fotograafid
Kategooria:Ameerika Ühendriikide skulptorid
Kategooria:Rutgersi ülikooli vilistlased
Kategooria:Sündinud 1936
Kategooria:Surnud 2024